ଭିମସାର ନିର୍ଦ୍ଦେଶକ ପଦରୁ ଇସ୍ତଫା ଦେଇଥିବା ଡାକ୍ତର ଅଶ୍ବିନୀ ପୂଜାହାରୀ ୧୫ତାରିଖରେ ବିଜେପିରେ ଦେବେ ଯୋଗ ! - Prameya News7\nଭିମସାର ନିର୍ଦ୍ଦେଶକ ପଦରୁ ଇସ୍ତଫା ଦେଇଥିବା ଡାକ୍ତର ଅଶ୍ବିନୀ ପୂଜାହାରୀ ୧୫ତାରିଖରେ ବିଜେପିରେ ଦେବେ ଯୋଗ !\n9/02/2019 at 11:56 AM\nସମ୍ବଲପୁର ୯|୨ଃ ବୁର୍ଲା ଭୀମସାର ନିର୍ଦ୍ଦେଶକ ଡାକ୍ତର ଅଶ୍ବିନୀ ପୂଜାହାରୀ ଇସ୍ତଫା ଦେଇଛନ୍ତି । ଇସ୍ତଫା ଦେବା ପରେ ଏକ ସାମ୍ବାଦିକ ସମ୍ମିଳନୀରେ ଜାତୀୟ ସ୍ତରର ରାଜନୈତିକ ଦଳରେ ଯୋଗଦେବେ ବୋଲି ସଙ୍କେତ ଦେଇଛନ୍ତି । ସମ୍ଭବତଃ ଆସନ୍ତା ୧୫ତାରିଖରେ ଅମିତ ଶାହାଙ୍କ ସମ୍ବଲପୁର ଗସ୍ତ ବେଳେ ସେ ବିଜେପିରେ ଯୋଗଦେବେ ବୋଲି ଚର୍ଚ୍ଚା ହେଉଛି । ବିଜେପିର ଜଣେ ବରିଷ୍ଠ ନେତା ମଧ୍ୟ ଏହି ସୂଚନା ଦେଇଛନ୍ତି । ବିଜେପିରେ ଯୋଗଦେବା ପରେ ଆସନ୍ତା ବିଧାନସଭା ନିର୍ବାଚନରେ ସେ ସୋନପୁରରୁ ପ୍ରାର୍ଥୀ ହୋଇପାରନ୍ତି । ସୂଚନାଯୋଗ୍ୟ ଯେ ଡାକ୍ତର ଅଶ୍ବିନୀ ପୂଜାହାରୀଙ୍କ ନିଜ ଘର ସୋନପୁରର ରାଜାସାହିରେ । ଆଜି ସାମ୍ବାଦିକ ସମ୍ମିଳନୀରେ ଡାକ୍ତର ପୂଜାହାରୀ କହିଛନ୍ତି ଯେ, ଏ ସଂପର୍କରେ ସେ ଦିନେ ଦୁଇ ଦିନ ଭିତରେ ସବୁକଥା ସ୍ପଷ୍ଟ କରିବେ ।\nସୂଚନାଯୋଗ୍ୟ ଯେ, ଚିକିତ୍ସା ତ୍ରୁଟି ନେଇ ଭିମସାରର ତତ୍କାଳୀନ ନିର୍ଦ୍ଦେଶକ ଅଶ୍ବିନୀ ପୂଜାହାରୀଙ୍କ ବିରୋଧରେ ସଂଗୀନ ଅଭିଯୋଗ ଆସିବା ପରେ ତଦନ୍ତ କରାଯାଇଥିଲା । ତଦନ୍ତ ରିପୋର୍ଟ ଆଧାରରେ ଗତ ଡିସେମ୍ବର ୭ତାରିଖରେ ଅଶ୍ବିନୀ ପୂଜାହାରୀଙ୍କୁ ଛୁଟିରେ ଯିବାକୁ କହିଥିଲେ ରାଜ୍ୟ ସରକାର । ଅଶ୍ବିନୀ ପୂଜାହାରୀଙ୍କ ବିରୋଧରେ ଜୁନିଅର ଡାକ୍ତରମାନେ ମଧ୍ୟ ଅଭିଯୋଗ ଆଣିଥିଲେ । ଏସବୁକୁ ନେଇ ଅଶ୍ବିନୀ ପୂଜାହାରୀଙ୍କୁ କାରଣ ଦର୍ଶାଅ ନୋଟିସ୍ ଦିଆଯାଇଥିଲା । ଏହାପରେ ସେ ନିର୍ଦ୍ଦିଷ୍ଟ ସମୟସୀମା ମଧ୍ୟରେ ତାଙ୍କର ଜବାବ ଦେଇଥିଲେ । ତେବେ ରାଜ୍ୟ ସରକାର ଏହା ଉପରେ କୌଣସି ପଦକ୍ଷେପ ନେଇନଥିଲେ । ଏପରିକି ତାଙ୍କ ଉତ୍ତର ମିଳିଥିବା ନେଇ ମଧ୍ୟ କୌଣସି ସୂଚନା ଆସିନଥିଲା ।\nରାଜ୍ୟ ସରକାରଙ୍କ ଉଦାସୀନତାକୁ ନଜରରେ ରଖି ଡାକ୍ତର ପୂଜାହାରୀ ବାରମ୍ବାର ରିମାଇଣ୍ଡର ଦେଇଥିଲେ । କିନ୍ତୁ ଏଥିରୁ ମଧ୍ୟ କୌଣସି ସୁଫଳ ନମିଳିବାରୁ ଗତ ଜାନୁଆରୀ ୧୫ତାରିଖରେ ଡାକ୍ତର ପୂଜାହାରୀ ରାଜ୍ୟ ସରକାରଙ୍କୁ ଏକ ଚେତାବନୀ ପତ୍ର ଲେଖିଥିଲେ । ତାଙ୍କ ସଂପର୍କରେ ୧୫ଦିନ ଭିତରେ କୌଣସି ନିଷ୍ପତ୍ତି ନନେଲେ ସେ ଚାକିରୀରୁ ଇସ୍ତଫା ଦେବେ ବୋଲି ଏହି ପତ୍ରରେ ଦର୍ଶାଇଥିଲେ । ଫେବୃଆରୀ ୧ତାରିଖରେ ସମୟ ପୁରିଥିଲେ ମଧ୍ୟ ରାଜ୍ୟ ସରକାର କୌଣସି ପଦକ୍ଷେପ ନେଇନଥିଲେ । ଫଳରେ ସେ ଆହୁରି ୭ଦିନ ଅପେକ୍ଷା କରି ଗତକାଲି ରାଜ୍ୟପାଳଙ୍କ ନିକଟକୁ ଇମେଲ୍ ଯୋଗେ ତାଙ୍କ ଇସ୍ତଫା ପତ୍ର ପଠାଇଦେଇଥିବା ଆଜି ସାମ୍ବାଦିକ ସମ୍ମିଳନୀରେ ସୂଚନା ଦେଇଛନ୍ତି ।\nଗତକାଲି ଇସ୍ତଫା ଦେବା ପରେ ଡାକ୍ତର ପୂଜାହାରୀ ଆଜି ତାଙ୍କ ସରକାରୀ କ୍ବାର୍ଟର ମଧ୍ୟ ଖାଲି କରିଦେଇଛନ୍ତି । ସାମ୍ବାଦିକ ସମ୍ମିଳନୀରେ ସେ କହିଛନ୍ତି ଯେ ଭିମସାରର ଉନ୍ନତି କରିବା ପାଇଁ ସେ ଉଦ୍ୟମ କରୁଥିବାରୁ ବହୁ ଲୋକଙ୍କର ଅସୁବିଧା ହେଲା । ଏହି ଲୋକମାନେ ତାଙ୍କ ବିରୋଧରେ ଷଡଯନ୍ତ୍ର କଲେ । ଷଡଯନ୍ତ୍ରରେ ଖୋଦ୍ ରାଜ୍ୟ ସରକାର ମଧ୍ୟ ପକ୍ଷଭୁକ୍ତ ହେଲେ । ଭିମସାରର ସିଟ୍ ସଂଖ୍ୟା ୧୫୦ରୁ ୨୦୦କୁ ବୃଦ୍ଧି କରିବା ଲାଗି ସେ ଉଦ୍ୟମ କରିଥିଲେ । ଡାକତମାନଙ୍କ ଘରୋଇ ଚିକିତ୍ସା ଉପରେ ଅଙ୍କୁଶ ଲଗାଇଥିଲେ । ପିଜି ପରୀକ୍ଷା ହସ୍ପିଟାଲ ଭିତରେ କରିବା ପାଇଁ ପଦକ୍ଷେପ ନେଇଥିଲେ । ଏସବୁ ଜୁନିୟର ଡାକ୍ତର ଓ ତାଙ୍କର ସହଯୋଗୀମାନଙ୍କୁ ଅଡୁଆରେ ପକାଇଲା ।\nଆର୍ମି ହସ୍ପିଟାଲରୁ ଇସ୍ତଫା ଦେଇ ନିଜ ଅଞ୍ଚଳରେ ଥିବା ହସ୍ପିଟାଲର ଉନ୍ନତି କରିବା ଲାଗି ସେ ଆସିଥିଲେ । କିନ୍ତୁ ତାହା କରାଇ ଦିଆଗଲାନାହିଁ ବୋଲି ଡାକ୍ତର ପୂଜାହାରୀ ଆଜି ସାମ୍ବାଦିକ ସମ୍ମିଳନୀରେ କ୍ଷୋଭ ପ୍ରକାଶ କରିଛନ୍ତି । ତେବେ ସେ ଯେକୌଣସି କ୍ଷେତ୍ରରେ ରହିଲେ ମଧ୍ୟ ଭିମସାରର ଉନ୍ନତି ପାଇଁ କାମ କରିବେ ବୋଲି କହିଛନ୍ତି ।ମୁଖ୍ୟତଃ ରାଜ୍ୟ ସରକାରଙ୍କ ଅବହେଳା ଓ ଅଣଦେଖା କାରଣରୁ ସେ ଇସ୍ତଫା ଦେଇଥିବା ପ୍ରକାଶ କରିଛନ୍ତି ।
